CELEX: 32010D0116
Language: bg
Date: 2010-02-24 00:00:00
Title: 2010/116/ЕС: Решение на Комисията от 24 февруари 2010 година за прекратяване на антидъмпинговата процедура по отношение на вноса на някои механизми за подвързване с халки с произход от Тайланд

25.2.2010   
            
            
               BG
            
            
               Официален вестник на Европейския съюз
            
            
               L 48/17
            
         РЕШЕНИЕ НА КОМИСИЯТА
   от 24 февруари 2010 година
   за прекратяване на антидъмпинговата процедура по отношение на вноса на някои механизми за подвързване с халки с произход от Тайланд
   (2010/116/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1), и по-специално член 9 от него,
   след консултация с Консултативния комитет,
   като има предвид, че:
   А.   ПРОЦЕДУРА
   
   
               (1)
            
            
               На 11 ноември 2008 г. Комисията получи жалба относно предполагаемия вредоносен дъмпинг, причинен от вноса на определени механизми за подвързване с халки с произход от Тайланд.
            
         
               (2)
            
            
               Жалбата беше подадена от производителя от ЕС Ring Alliance Ringbuchtechnik GmbH, който представлява значителен дял — в конкретния случай над 50 %, от общото производство на Съюза на някои механизми за подвързване с халки, в съответствие с член 4, параграф 1 и член 5, параграф 4 от Регламент (ЕО) № 384/96 на Съвета (2) (наричан по-долу „основният регламент“).
            
         
               (3)
            
            
               Жалбата съдържаше prima facie доказателства за наличието на дъмпинг и на произтичаща от него съществена вреда, което беше счетено за достатъчно основание за започването на антидъмпингова процедура.
            
         
               (4)
            
            
               След консултации, с известие, публикувано в Официален вестник на Европейския съюз
                   (3), Комисията съответно започна антидъмпингова процедура по отношение на вноса в Европейския съюз на някои механизми за подвързване с халки с произход от Тайланд, понастоящем класирани в код по КН ex 8305 10 00.
            
         
               (5)
            
            
               Комисията изпрати въпросници на производството на Съюза, както и на всяко известно сдружение на производители в Европейския съюз, на износителите/производителите в Тайланд, на всяко сдружение на износители/производители, на вносителите, на всяко известно сдружение на вносители, както и на органите на разглежданата държава износител. На заинтересованите страни беше предоставена възможността да изложат в писмена форма становищата си и да поискат изслушване в срока, посочен в известието за започване.
            
         
               (6)
            
            
               Предвид необходимостта от допълнително разглеждане на някои аспекти от разследването, беше взето решение то да продължи, без да се налагат временни мерки. На 16 септември 2009 г. на всички заинтересовани страни беше предоставен информационен документ, излагащ подробно предварителните констатации на разследването на този етап от него и приканващ страните да предоставят коментари по тези констатации.
            
         Б.   ОТТЕГЛЯНЕ НА ЖАЛБАТА И ПРЕКРАТЯВАНЕ НА ПРОЦЕДУРАТА
   
   
               (7)
            
            
               С писмо от 18 декември 2009 г. до Комисията Ring Alliance Ringbuchtechnik GmbH официално оттегли своята жалба.
            
         
               (8)
            
            
               В съответствие с член 9, параграф 1 от основния регламент при оттегляне на жалба процедурата може да бъде прекратена, освен когато прекратяването не е в интерес на Съюза.
            
         
               (9)
            
            
               Комисията сметна, че настоящата процедура следва да бъде прекратена, тъй като при разследването не бяха открити никакви доводи, които да указват, че такова прекратяване не е в интерес на Съюза. Заинтересованите страни бяха съответно информирани и им бе предоставена възможността да направят коментар. Не бяха получени коментари, които да сочат, че това прекратяване не би било в интерес на Съюза.
            
         
               (10)
            
            
               Следователно Комисията заключи, че антидъмпинговата процедура по отношение на вноса в Европейския съюз на някои механизми за подвързване с халки с произход от Тайланд следва да бъде прекратена,
            
         ПРИЕ НАСТОЯЩОТО РЕШЕНИЕ:
   Член 1
   С настоящото се прекратява антидъмпинговата процедура по отношение на вноса на някои механизми за подвързване с халки, понастоящем класирани в код по КН ex 8305 10 00, с произход от Тайланд.
   Член 2
   Настоящото решение влиза в сила в деня след публикуването му в Официален вестник на Европейския съюз.
   
      Съставено в Брюксел на 24 февруари 2010 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 343, 22.12.2009 г., стр. 51.
   
      (2)  ОВ L 56, 6.3.1996 г., стр. 1.
   
      (3)  ОВ C 322, 17.12.2008 г., стр. 13.